5.10.2022
EL
Επίσημη Εφημερίδα της Ευρωπαϊκής Ένωσης
L 258/9
35.
επισημαίνει το γεγονός ότι δεν υπάρχει σύστημα που να διασφαλίζει ότι οι βουλευτές που απουσιάζουν δικαιολογημένα και προσωρινά, π.χ. λόγω άδειας μητρότητας και πατρότητας, έχουν τη δυνατότητα να συνεχίσουν να ασκούν τα βασικά καθήκοντά τους· θεωρεί ότι την κατάσταση αυτή προβληματική, καθώς μπορεί να επηρεάσει αρνητικά την εκπροσώπηση των πολιτών στο Κοινοβούλιο· υπογραμμίζει ότι υπάρχει κίνδυνος διακρίσεων σε βάρος των βουλευτών και των ψηφοφόρων τους όταν δεν προβλέπονται τέτοιες ρυθμίσεις· τονίζει ότι η ψήφος για μια γυναίκα βουλευτή δεν θα πρέπει να οδηγεί σε έλλειψη εκπροσώπησης, γεγονός που προκαλεί ανησυχία, δεδομένου ότι οι νεότεροι, ιδίως οι γυναίκες βουλευτές και οι ψηφοφόροι τους, πλήττονται δυσανάλογα από την έλλειψη ρυθμίσεων σχετικά με την άδεια μητρότητας και τη γονική άδεια στο Κοινοβούλιο· υπενθυμίζει ότι η κατάσταση για τους βουλευτές στα εθνικά κοινοβούλια διαφέρει ανάλογα με το κράτος μέλος· καλεί την Επιτροπή Συνταγματικών Υποθέσεων του Κοινοβουλίου να προβλέψει εφικτές και χρονικά περιορισμένες λύσεις που θα επιτρέπουν στους βουλευτές που απουσιάζουν δικαιολογημένα, να λαμβάνουν τον λόγο στις συζητήσεις και να ψηφίζουν ή να αντικαθίστανται προσωρινά, μέσω της αναθεώρησης του Κανονισμού του Κοινοβουλίου και της εκλογικής νομοθεσίας της ΕΕ· υπενθυμίζει ότι οι ημερήσιες αποζημιώσεις παραμένουν συνδεδεμένες με τη φυσική παρουσία στους χώρους εργασίας του Κοινοβουλίου·
36.
εκφράζει την ικανοποίησή του για τις προσπάθειες του Κοινοβουλίου, και ιδιαίτερα την προσωπική δέσμευση του πρώην Προέδρου Sassoli σε αυτό το θέμα, να παρέχει καθημερινά γεύματα αλληλεγγύης και καταφύγια για ευάλωτες γυναίκες στους τρεις τόπους εργασίας, κατόπιν απόφασης του Προεδρείου· εκφράζει επίσης την ικανοποίησή του για το γεγονός ότι περίπου 65 οδηγοί προσφέρθηκαν εθελοντικά να μεταφέρουν ιατρούς, νοσηλευτές και λοιπό ιατρικό προσωπικό σε νοσοκομεία για τη νυχτερινή τους βάρδια κατά το πρώτο έτος της πανδημίας της COVID-19·
37.
εκφράζει την ικανοποίησή του για το γεγονός ότι το Κοινοβούλιο διένειμε επαναχρησιμοποιούμενες υφασμάτινες μάσκες στα μέλη του προσωπικού κατά την έναρξη της πανδημίας της COVID-19· σημειώνει ότι απαιτείται η χρήση ιατρικής μάσκας προσώπου EN14683 ή προστατευτικών αναπνευστικών συσκευών FFP2 στα κτίρια του Κοινοβουλίου προκειμένου να ενισχυθεί η προστασία των βουλευτών και του προσωπικού καθώς και να μειωθεί περαιτέρω η διάδοση μολυσματικών αναπνευστικών σωματιδίων·
38.
επαινεί τις υπηρεσίες του Κοινοβουλίου για την απόφασή τους να συνεχίσουν να διευκολύνουν τις υβριδικές συνεντεύξεις Τύπου μετά την πανδημία, καθώς αυτό μπορεί να διευκολύνει την κάλυψη των ευρωπαϊκών υποθέσεων από δημοσιογράφους που δεν είναι παρόντες στο Στρασβούργο ή τις Βρυξέλλες· συνιστά να αναπτυχθούν περαιτέρω οι οπτικοακουστικές και άλλες εγκαταστάσεις στις Βρυξέλλες, το Στρασβούργο και τα γραφεία συνδέσμου του Ευρωπαϊκού Κοινοβουλίου, μεταξύ άλλων με την αύξηση της χωρητικότητας του VoxBox και τον εκσυγχρονισμό των αιθουσών συνεντεύξεων Τύπου στο Στρασβούργο και τις Βρυξέλλες, ώστε να καταστούν πιο κατάλληλες για υβριδικές συνεντεύξεις Τύπου· Περιβαλλοντικό αποτύπωμα των δραστηριοτήτων του Κοινοβουλίου
39.
τονίζει ότι το Κοινοβούλιο πρέπει να πρωτοπορεί υιοθετώντας πιο ψηφιακές, ευέλικτες και ενεργειακά αποδοτικές εργασιακές μεθόδους και συνεδριακές πρακτικές, αντλώντας παράλληλα διδάγματα από τις εμπειρίες της πανδημίας της COVID-19 και αξιοποιώντας τις επενδύσεις στην τεχνολογία που έχουν ήδη πραγματοποιηθεί· σημειώνει ότι με πρωτοβουλία του πρώην Προέδρου Sassoli, ομάδες εστίασης με θέμα «Ανασχεδιασμός της κοινοβουλευτικής δημοκρατίας – Ένα ισχυρότερο Ευρωπαϊκό Κοινοβούλιο μετά τη νόσο COVID-19» συζήτησαν το μέλλον των εργασιών εντός του Κοινοβουλίου στο διάστημα μεταξύ Απριλίου και Ιουλίου 2021 σχετικά με καθένα από τα πεδία δράσης τους: Ολομέλεια, κοινοβουλευτικά προνόμια, επικοινωνία, εξωτερική διπλωματία και εσωτερική οργάνωση· σημειώνει ότι οι ομάδες εστίασης παρέδωσαν τελική έκθεση που περιλαμβάνει συστάσεις, η εφαρμογή των οποίων θα συζητηθεί από το Προεδρείο·
40.
καλεί το Κοινοβούλιο να επαναξιολογήσει τους στόχους του στο πλαίσιο του κοινοτικού συστήματος οικολογικής διαχείρισης και οικολογικού ελέγχου (EMAS) για το 2023 υπό το πρίσμα της πανδημίας της COVID-19· επαναλαμβάνει την έκκλησή του να τροποποιηθεί το τρέχον σχέδιο μείωσης των εκπομπών CO2, ούτως ώστε να επιδιωχθεί η επίτευξη ουδέτερου ισοζυγίου άνθρακα με τη χρήση μιας διεθνώς αναγνωρισμένης μεθόδου, όταν αυτή εγκριθεί, όπως για παράδειγμα ενός συστήματος εσωτερικής τιμολόγησης του άνθρακα (ICP), με το οποίο οι εταιρείες τιμολογούν οικειοθελώς το δικό τους αποτύπωμα άνθρακα και, ως εκ τούτου, καθορίζουν την αξία των ιδίων εκπομπών αερίων του θερμοκηπίου·
41.
σημειώνει ότι τρία από τα κτίρια του Κοινοβουλίου στις Βρυξέλλες (Martens, Campoamor και βρεφονηπιακός σταθμός Wayenberg) έλαβαν πρόσφατα διεθνώς αναγνωρισμένη περιβαλλοντική πιστοποίηση βιωσιμότητας, και συγκεκριμένα το σήμα αριστείας BREEAM, γεγονός που επιβεβαιώνει τη μακροχρόνια πολιτική και τις ενέργειες του Κοινοβουλίου για τη σταδιακή μετατροπή των κτιρίων του σε πρότυπα όσον αφορά τη φιλικότητα προς το περιβάλλον· επισημαίνει ότι, επί του παρόντος, στις Βρυξέλλες, μόνο τέσσερα κτίρια (Spinelli, Campoamor, Arendt, Montoyer-Science – το ένα τέταρτο του συνολικού αριθμού των κτιρίων) είναι εξοπλισμένα με φωτοβολταϊκά πάνελ, και ότι οι εγκαταστάσεις αυτές αντιπροσωπεύουν συνολική επιφάνεια μικρότερη από το 2 % της συνολικής επιφάνειας οροφών των κτιρίων του Κοινοβουλίου στις Βρυξέλλες· σημειώνει ότι τρεις νέες φωτοβολταϊκές εγκαταστάσεις (100 τ.μ. στο κτίριο της οδού Montoyer 70, 200 τ.μ. στο κτίριο Spinelli και 52 τ.μ. με φωτοβολταϊκά πάνελ που θα αντικαταστήσουν τους υφιστάμενους ηλιακούς συλλέκτες στο κτίριο Brandt) θα ολοκληρωθούν έως το τέλος του 2022 (και αυτό αντιπροσωπεύει μια αύξηση της τάξης του 64 %, το 2022, της συνολικής επιφάνειας που θα είναι εξοπλισμένη με φωτοβολταϊκά πάνελ)·